projecte-aina/catalan_government_crawling huggingface dataset:
L'Edifici de la Generalitat a Girona ha estat l'escenari, aquest dimarts, de l'acte oficial de llançament del projecte Cooperació Operativa d'Emergències i Prevenció d'Incendis COOPEREM 2018-2020, que té per objectiu desenvolupar una política conjunta en matèria de prevenció i gestió de riscos i catàstrofes a la zona transfronterera per millorar la capacitat d'anticipació i resposta dels serveis d'extinció.
El projecte COOPEREM és resultat de la unió d'esforços del Departament d'Interior de la Generalitat, el Departament d'Agricultura, Ramaderia, Pesca i Alimentació de la Generalitat, la Diputació de Girona, el Service Départemental d'Incendie et de Secours des Pyrénées-Orientales, el Conseil Départemental des Pyrénées-Orientales, l'Office National des Forêts i el SIVU-Albères.
Emmarcat en el programa INTERREG-POCTEFA 2014-2020, el projecte COOPEREM s'articula al voltant de tres eixos principals: desenvolupar una gestió coordinada del risc d'incendis; desenvolupar una resposta transfronterera ràpida, eficaç i segura davant les emergències, i aplicar una estratègia d'anticipació conjunta davant el risc d'incendis.
El pressupost per abordar aquests tres eixos és de 2.556.505 euros, el 65% dels quals els aporta la Unió Europea.
El projecte afecta un territori de 10.000 km2, més d'1,2 milions d'habitants, 13 comarques i, 448 municipis que és un dels principals nusos de mobilitat transeuropeu de persones i mercaderies, i el que permetrà és el treball conjunt entre els serveis d'extinció de Catalunya i dels Pirineus Orientals en un nou marc normatiu transfronterer de col·laboració que agilitarà les intervencions a banda i banda de la frontera.
El projecte Hypatia està pensat per atraure més nens i nenes als camps d'estudi de la ciència, la tecnologia, l'enginyeria i les matemàtiques, els anomenats STEM.
Per aconseguir aquest objectiu, l'educació formal i la informal tenen un paper clau.
Hypatia està finançat pel programa marc Horizon 2020 de la Unió Europea i, per tal de fomentar vocacions científiques, desenvolupa un marc teòric sobre educació STEM que inclou el gènere, alhora que produeix, prova i promou un conjunt d'eines (toolkit) amb solucions pràctiques i mòduls per a escoles, empreses, centres de recerca i museus d'arreu d'Europa.
L'objectiu és despertar l'interès del jovent, especialment de les noies, pel model STEM i per les diferents carreres que hi estan relacionades.
Des de la pàgina web del projecte es pot accedir a un conjunt de mòduls amb activitats adreçades als adolescents i preparades perquè les utilitzin professors, institucions d'aprenentatge no reglat, investigadors i empreses.
Cada activitat conté una guia amb les pautes per implementar l'activitat a l'aula.
Es poden descarregar els mòduls individualment o de manera agrupada.
S'hi inclouen activitats pràctiques de diferents tipus, com ara tallers de contingut científic, col·loquis o debats informals i trobades amb professionals de les disciplines STEM.
PACTORES és un projecte internacional que examina la viabilitat dels sistemes agropastorals (APS) a la Mediterrània.
Mitjançant un enfocament multidisciplinari que involucra 10 centres de recerca i 7 estudis de cas repartits en 6 països, PACTORES invocarà el diàleg entre àmbits sociopolítics, econòmics i ambientals per donar suport a desenvolupaments de polítiques i col·laboracions futures.
Més concretament, l'objectiu del projecte PACTORES és examinar els punts de trobada i les dissensions entre les expectatives i pràctiques de comunitats pastorals i les expectatives i demandes de la societat a través del marc dels sistemes socioecològics complexos.
Així, els tres elements principals del sistema seran abordats en aquest projecte: les pastures, les comunitats de pastors i els béns i serveis que produeixen aquests agroecosistemes.
Amb un pressupost de 961.311 €, va començar al desembre de 2017 es preveu que aquest projecte finalitzi al desembre de 2020, tenint així una durada total de tres anys.
És un projecte finançat per la iniciativa ERA-NET MED (cooperació a l'àrea mediterrània en projectes de recerca) dintre de la convocatòria de d'accions de programació conjunta internacional de del Programa estatal de R+D+I Orientada als Reptes de la Societat, en el marc del Pla Estatal d'Investigació Científica i Tècnica i d'Innovació 2013-2016.
Una ERA-NET està cofinançada pel programa Horizon 2020 i promou accions dirigides a donar suport a les associacions públiques-públiques (P2P), incloses iniciatives de programació conjunta entre els Estats membres, en la seva preparació, creació d'estructures de xarxes, disseny, implementació i coordinació activitats conjuntes, així com la creació de convocatòries de propostes transnacionals.
L'objectiu estratègic de SmartCow és alinear les infraestructures clau de la UE en investigació de boví (RIs) mitjançant la coordinació del seu ús i desenvolupament.
SmartCow cobrirà totes les disciplines pertinents, així com la diversitat de tipus de bestiar i sistemes de producció.
Així mateix es pretén millorar la capacitat de recerca i innovació del sector boví per afrontar els principals reptes: l'ús més eficient de la biomassa, la competitivitat i la sostenibilitat dels sistemes ramaders, la producció d'animals sans per a dietes saludables i persones sanes.
Més enllà de la creació de xarxes per harmonitzar mètodes de mesura i gestió de dades d'animals, el projecte Smartcow té dos objectius:
La infraestructura reuneix una dotzena d'actors principals en recerca a Europa i inclou prop de 2.500 vaques lleteres i 1.000 vaques suckler.
El projecte Smartcow es refereix a diverses àrees de reproducció, zones de reproducció de pastures o àrees més intensives.
Aquest conjunt donarà lloc a activitats de recerca centrades en la nutrició, la fisiologia i el comportament dels animals, amb especial èmfasi en les emissions de gasos d'efecte hivernacle i la recerca de biomarcadors (sang, llet, femta) per a treballar sobre el desenvolupament potencial de l'animal.
La durada del projecte és del 01/02/2018 al 31/01/2022.
El projecte té un pressupost de 4.997.000 euros, dels quals 273.964,75 gestiona l'IRTA.
El projecte SMEeTOOLS té com a objectiu donar suport a la implementació, en les pimes, del nou estàndard europeu relatiu a la facturació electrònica en la contractació pública, que entrarà en vigor l'abril del 2019.
Els membres que integren el consorci SMEeTOOLS són:
El membres cooperen per promoure l'ús de la plataforma de facturació electrònica b2brouter.net, adaptada a aquest nou estàndard i a les necessitats dels països participants (Espanya, Bèlgica i Itàlia).
El projecte està cofinançat per la Comissió Europea a través del Mecanisme Connectar Europa (CEF), en la seva modalitat d'inversió en telecomunicacions.
El programa de l'Agència Executiva d'Innovació i Xarxes (INEA - Innovation and Networks Executive Agency ).
La durada del projecte és del setembre de 2017 a l'agost de 2018.
Per a poder realitzar les activitats previstes, el partenariat gestiona un pressupost de 496.072 euros.
Dintre d'aquest àmbit del projecte s'han portat a terme tallers formatius, s'ha donat accés a continguts interactius desenvolupats per a explicar la nova norma i s'ha proporcionat suport a les pimes sobre com realitzar projectes de facturació electrònica.
Mem2.0 és un projecte que vol fomentar sistemes que demostrin el potencial i l'aplicabilitat de les membranes de segona mà, és a dir, membranes reciclades, pel tractament d'aigua potable i d'aigües residuals.
Addicionalment, Mem2.0 A integrarà els seus resultats en dos sistemes existents: d'una banda, l'eina MemEoL, destinada als usuaris de membranes (dessaladores i altres instal·lacions de tractament d'aigua) per a la identificació de rutes alternatives de gestió de les membranes rebutjades (normalment, s'envien a abocador).
D'altra banda, l'actualització de l'eina NOVEDAR_EDSS, la qual, en finalitzar el projecte, oferirà als usuaris de depuradores la possibilitat d'integrar l'ús de membranes de segona mà als seus processos.
Aquest és un projecte que ha rebut finançament del programa de recerca i innovació Horizon 2020 de la Unió Europea en virtut del conveni de subvenció Marie Sklodowska-Curie i de l'Agència per la Competitivitat de l'Empresa (ACCIÓ) de la Generalitat de Catalunya.
Les investigacions es duran a terme entre el juny de 2018 i el maig de 2020, i es desenvoluparan a la Universitat de Nova Gal·les del Sud (Sydney) durant el primer any, per acabar a la Universitat de Girona el segon any.
CAPTOR, és un projecte de recerca amb l'objectiu de combatre la contaminació de l'aire, i més concretament de l'ozó troposfèric.
A través del projecte s'ha pogut instal·lar una xarxa de sensors per mesurar i s'ha desenvolupat un aplicació mòbil (captorAIR) per a poder consultar les dades recollides pels sensors.
Així mateix es vol fomentar la col·laboració entre comunitats locals, ciutadania, ONG i científics per estimular la consciència ambiental i la responsabilitat social i política en la importància d'aquest tipus de contaminació.
El projecte està cofinançat pel programa de recerca Horizon 2020 amb dos milions d'euros.
Les activitats del projecte van començar al gener de 2016 i té una durada de tres anys.
El consorci està constituït per vuit entitats, entre ONG i centres de recerca; de l'Estat espanyol, Itàlia, Àustria i França:
La participació catalana està representada per la Universitat Politècnica de Catalunya, com a líder del projecte, per l'Institut de Diagnosi Ambiental i Estudis de l'Aigua (IDAEA), per la Fundació privada per a la Xarxa Oberta, Lliure i Neutral [URL] i per Ecologistes en Acció.
El projecte també compta amb el suport del Departament de Territori i Sostenibilitat de la Generalitat de Catalunya.
L'associació catalana The Beit project amb el seu projecte homònim "Creant consciència.
Patrimoni urbà i pluralitat europea" ha resultat beneficiari amb 100.000€, de la convocatòria de projectes de la recuperació de la memòria històrica europea [ European Remembrance (EACEA/40/2017)] del programa Europa amb els Ciutadans.
L'objectiu de la convocatòria és donar suport a projectes promoguts per associacions i xarxes transnacionals en les que participa directament la ciutadania.
El projecte combina el patrimoni històric i la lluita contra el racisme, l'exclusió social i la discriminació.
Beit va encetar les seves activitat a París, el 2011.
El projecte ja es va realitzar una o diverses vegades, en un o diversos barris a París, Roma, Barcelona, Berlín, Brussel·les, Łódź, Londres, Marsella, Sofia, Tànger, Ixelles, Skopje, Sant Boi, Niça i aviat a Atenes.
Mitjançant l'organització d'activitats de reflexió i debat relacionades, a través d'una coordinació a escala europea i que fomentin la participació activa de la ciutadania en la formulació de les polítiques de la Unió Europea. i utilitzant l'entorn urbà, el patrimoni i la història del lloc com a font de qüestionament, els participants treballen en la relació amb l'altre en la nostra societat.
Per aconseguir-ho, els estudiants de diferents institucions públiques i privades, del centre i de la perifèria, laics i religiosos construeixen junts una escola nòmada a l'espai públic en la qual es troben i estudien junts.
Entenen que les diferències no són obstacles, sinó grans oportunitats.
Smartive és una empresa catalana dins del sector de la tecnologia de les energies renovables que desenvolupa plataformes intel·ligents (Internet de les coses i informàtica en núvol) per la millora de l'eficàcia i l'operativitat del mercat energètic, en particular de l'energia eòlica.
L'empresa va néixer l'any 2013 amb l'objectiu de corregir i millorar defectes en els aerogeneradors.
ACCIÓ, com a membre de la xarxa EEN ( European Entreprise Network ) va donar suport a Smartive a l'hora de sol·licitar assistència financera i tècnica europeu en el marc de l'Instrument PIME finançat amb el fons Horizon 2020.
Al maig de 2015, Smartive va ser guardonada, amb 50.000 €, per dur a terme un estudi de viabilitat tècnic i comercial i un pla de negoci (fase 1 de l'Instrument PIME).
Posteriorment, a l'any 2016, el Consell Europeu d'Innovació (EIC) va tornar a impulsar Smartive (fase 2 de l'Instrument PIME) amb 878.000 euros i 12 anys de serveis de business coaching gratuït.
Actualment, Smartive participa juntament amb 14 empreses en un concurs d'Iberdrola que busca nous projectes i idees en el sector energètic.
L'empresa Smartive també va ser seleccionada, d'entre les pimes del sector energètic que van rebre suport de l'instrument PIME, per a presentar a IBERDROLA els seus productes i poder ser finançats pel Programa internacional 'Start-ups'- PERSEO, dotat amb 70 milions d'euros.
Així mateix, la startup va rebre el suport del programa InnoEnergy Highway©, de l'Institut Europeu d'Innovació i Tecnologia (EIT), una organització de la UE i, l'any 2016, va ser guardonat amb el premi New Horizon de la EEN ( European Entreprise Network ) com la pime més innovadora d'Europa.
Les següents dates per a sol·licitar finançament de l'Instrument PIME són:
La Judith Plaza Ortuño i en Jordi Escofet Miró de Terrassa van guanyar el passat 3 de maig el concurs de projectes EDU-Arctic.
La Judith va realitzar un estudi sobre com determinar la latitud a partir de la gravetat i el camp magnètic de la Terra.
De 50 projectes, el jurat va seleccionar els 12 millor que provenien de joves de tot el continent europeu.
El premi ha consistit en 15 dies de viatge al mes d'agost a l'Estació Polar de l'Àrtic on s'han realitzat tasques d'investigació, excursions i projectes de ciència en directe per difondre la tasca científica que s'està fent en aquesta part del món.
Arran de l'èxit d'aquest programa, EDU-Artic ha confirmat aquest mes d'agost, que la Unió Europea continuarà subvencionant els seus projectes el següent curs escolar 2018/2019.
La Universitat de Barcelona (UB) –en qualitat de coordinador- i l'Institut de Donació i Trasplantament de Barcelona ( Donation & Transplantation Institute ), com a partner, participen en el projecte EUDONORGAN, finançat pel programa Horizon 2020 i participat per entitats d'Itàlia, Croàcia, Eslovènia i de l'Estat espanyol.
El projecte té per objectiu contribuir a augmentar les taxes de donació d'òrgans a Europa, centrant-se en dues accions principals: formació i sensibilització social.
Ambdues activitats estan orientades a professionals sanitaris i altres actors rellevants, com ara pacients i grups de suport al pacient; representants d'agències públiques i governamentals, representants d'institucions sanitàries, líders d'opinió i mitjans de comunicació.
El projecte europeu LIFE Clinomics proposa posar en marxa nous processos d'inversió d'entitats públiques, especialment municipis, així com d'empreses de determinats sectors, per disminuir la seva vulnerabilitat, de forma que s'anticipin als impactes climàtics i augmentin la seva resiliència, millorant la seva competitivitat i augmentant l'ocupació.
L'àmbit d'actuació del programa es cenyeix a la comarca de l'Alt Penedès, la reserva de la biosfera del Montseny i la reserva de la biosfera de les Terres de l'Ebre.
I actuarà en sectors econòmics com l'agroforestal, el pesquer i el turístic, sectors vinculats al medi natural, i amb vulnerabilitats i oportunitats significatives davant el canvi climàtic.
La coordinació del projecte va a càrrec de la Diputació de Barcelona i té com a socis la Cambra de Comerç de Barcelona, el Consell Comarcal de l'Alt Penedès, la Unió de Pagesos de Catalunya, la UGT, CCOO, COPATE i l'Oficina del Canvi Climàtic de Catalunya.
El programa Interreg MED ha publicat les bases reguladores de la tercera convocatòria.
El pressupost previst per aquesta convocatòria serà de 30 milions d'euros, que estarà cofinançat pel programa FEDER i IPA (Instrument de Preadhesió).
Els objectius susceptibles de finançament seran:
Objectiu 1: Creixement blau: centrat en els clústers marítims
Objectiu 3.1: Turisme sostenible: centrat en la insularitat i les àrees de baixa densitat
Objectiu 3.2: Protecció de la biodiversitat: centrat en àrees marines protegides
En aquesta convocatòria només es permetrà un tipus de projecte, el multimodular:
M2 + M3= Projectes de prova (M2) + Projectes de capitalització (M3)
Els M2 són els projectes que tinguin l'objectiu de provar/testar instruments, polítiques públiques, elaborar: estratègia, plans conjunts [identificats prèviament per iniciatives prèvies a través d'activitats pilots (incloses metodologia per la implementació, fases d'avaluació i assaig)] o estudis preliminars de viabilitat o actualització de dades existents (si fos necessari), elaborar recomanacions polítiques, memoràndums d'entesa, acords, propostes de procediments normatius, protocols i cartes (declaració de principis generals).
La durada màxima d'aquests tipus de projectes és de 21 mesos.
Amb els projectes M3 es capitalitzen els resultats del projecte M2.
A més, s'assegura la transferibilitat de les solucions obtingudes anteriorment a la primera fase del projecte M2, amb els resultats i experiències d'altres projectes, contribuint directament als objectius dels projectes M3.
La durada màxima d'aquests tipus de projectes és de 15 mesos.
Els pressupostos dels projectes variaran entre 2,5 milions d'euros i 4 milions d'euros.
La durada màxima prevista dels projectes multimodulars és de 3 anys.
Com a màxim hi poden participar 12 socis, aquests poden ser institucions, socis operatius (aquells encarregats de la implementació de polítiques) i xarxes.
Els projectes multimodulars han de ser transnacionals i la seva aplicació haurà de realitzar-se a les polítiques regionals i nacionals a l'àrea mediterrània i europea.
El procés de sol·licitud es realitzarà en dues fases: només els projectes que passaran a la primera fase tindran dret a accedir a la segona (calendari estimat: maig-juny 2019).
Es preveu que els projectes iniciïn la seva activitat abans de novembre de 2019.
A finals de novembre es celebrarà un seminari, a Marsella, per ampliar informació i emetre recomanacions sobre la tercera convocatòria.
Pressupost: 30.000.000,00€ (8M€ per a l'Eix prioritari 1 i 22M€ per a l'Eix prioritari 3) | Data límit: 31/01/2019
El Departament d'Agricultura, Ramaderia, Pesca i Alimentació ha valorat la conveniència de continuar promovent el consum de fruites i hortalisses i de llet amb l'objectiu d'aconseguir instaurar entre el jovent hàbits alimentaris més saludables.
També valora la conveniència, d'una banda, que els centres educatius que estiguin interessats en adherir-se al Programa del curs escolar 2018/2019 disposin de temps suficient per planificar les activitats relacionades amb la distribució dels productes dels programes i, d'altra, que els distribuïdors que estiguin interessats en participar en el procediment de selecció coneguin l'abast del Programa en el moment de presentar la sol·licitud de participació en el procés de selecció i de concessió de l'ajut.
Els beneficiaris dels programes de distribució de fruites, hortalisses i de llet per al curs escolar 2018-2019 són l'alumnat de 2n. cicle d'Educació Infantil i d'Educació Primària.
Per al programa de consum de llet també són beneficiaris els nens i les nenes de 1r Cicle d'Educació Infantil.
L'ajut està destinat a promoure el subministrament de fruita i hortalisses en fresc i de llet UHT a l'alumnat de centres escolars educatius durant el curs escolar 2018/2019.
Poden participar en el procés de selecció i sol·licitar l'ajut els proveïdors d'aquests productes que, d'acord amb el procediment establert a l'article 9 del RD 511/2017 del MAPAMA hagin presentat la Declaració de Participació en els respectius Programes Escolars de Catalunya.
Aquests ajuts procedeixen del Fons Europeu Agrícola de Garantia (FEAGA).
Pressupost: 2,2M € pel programa de fruita escolar i 1,5M € pel programa de llet escolar
Data límit: 15 dies naturals a comptar des de l'endemà de la publicació d'aquesta Resolució en el DOGC núm 7721 de 8 d'octubre de 2018
El Servei de Control Atmosfèric de Copernicus organitza aquest MOOC (Massive Online Open Course) juntament amb EUMETSAT.
Es tracta d'un curs online, que començarà el 5 de novembre i durarà 5 setmanes, que explicarà la composició de l'atmosfera i el seu monitoratge.
El curs està adreçat al públic general, incloent-hi estudiants de secundària, professors, estudiants de grau i interessats en el tema.
Setmana 1: L'atmosfera terrestre i els reptes als quals ens enfrontem
Setmana 2: Contaminació, qualitat de l'aire i salut
Setmana 3: Canvis a gran escala a l'ozó i els gasos d'efecte hivernacle
Setmana 4: Transport a llarga distància de contaminants atmosfèrics
Setmana 5: Polítiques per mantenir el nostre sistema de conservació de la vida en el futur
Cada setmana us beneficiareu de diverses hores d'aprenentatge en línia, a través de vídeos educatius, entrevistes amb experts en l'àmbit de les ciències de l'atmosfera, concursos basats en el coneixement i continguts interactius.
També hi haurà un fòrum MOOC en línia on podreu publicar preguntes que seran contestades pels membres de l'equip educatiu.
Els participants es podran autoavaluar i obtenir un certificat d'assoliment en finalitzar el curs.
Recordeu que els dies 16-18 de novembre tindrà lloc la Hackaton de l'atmosfera.
El Consell Europeu de Recerca finança milers d'ambiciosos projectes científics.
La missió de l'ERC és encoratjar la recerca de la més alta qualitat a Europa a través de finançament competitiu i donar suport a la investigació transfronterera impulsada per investigadors en tots els camps, sobre la base de l'excel·lència científica.
Les subvencions ERC Proof of Concept Grant tenen com a objectiu maximitzar el valor de la recerca dels fons de l'ERC, mitjançant el finançament d'un treball addicional (és a dir, les activitats que no estaven programades per finançar l'ERC original) per verificar el potencial d'innovació de les idees sorgides des de projectes finançats amb ERC.
Així doncs, els ajuts Proof of Concept només s'ofereixen als investigadors principals, les propostes dels quals es basen substancialment en la seva recerca finançada per ERC.
Poden sol·licitar-ho tots els investigadors principals d'un projecte de recerca ERC, que ja estigui en marxa o que finalitzi en menys de 12 mesos abans de l'1 de gener de 2019.
L'investigador al càrrec ha de ser capaç de demostrar la relació entre la idea que s'ha de portar a prova i el projecte de recerca ERC anterior ( Consolidator, Advanced o Synergy ).
Les sol·licituds es poden fer en qualsevol camp de recerca.
Les subvencions de l'ERC actuen de manera de baix a dalt sense prioritats predeterminades.
Les sol·licituds han de demostrar que la recerca proposada no es pot dur a terme per un únic investigador treballant sol.
La contribució financera es concedirà com a suma única de 150 000€ per un període de 18 mesos.
Es pot concedir més d'una Proof of Concept per projecte d'investigació finançat per l'ERC, però només es pot executar un projecte de Proof of Concept en un mateix moment per al mateix projecte de recerca fronterera ERC.
Les convocatòries es publiquen un cop l'any amb tres dates de tall, un investigador principal pot presentar només una sol·licitud elegible per data.
Les sol·licituds es poden presentar en qualsevol moment des de la data d'obertura de la convocatòria fins a la data límit final i seran avaluades i seleccionades en tres rondes, segons les dates de tall.
La Secretaria d'Universitats i Recerca ha publicat la convocatòria d'agrupacions en tecnologies emergents amb l'objecte d'assignar a agrupacions en tecnologies emergents per a la realització de projectes concrets de valorització i transferència de resultats del coneixement de frontera o de la recerca en general.
La finalitat és accelerar la introducció al mercat de nous productes o processos disruptius o bé generar un benefici social significatiu.
Poden optar a aquests ajuts les agrupacions en tecnologies emergents en els àmbits següents: cervell humà, dades massives en ciències de la vida, energia de fusió, grafè, indústria 4.0, internet de les coses, manufactures additives (3D), tecnologia de processadors de baix consum i tecnologies quàntiques.
La durada dels projectes és de fins a tres anys i el termini d'execució de les activitats finançades ha d'estar comprès entre l'1 de gener de 2018 i el 31 de desembre de 2022.
Els projectes estan cofinançats amb un 50% pel programa FEDER.